Mense van Seymour besorg oor gender-geweld | Netwerk24
Mense van Seymour besorg oor gender-geweld
Deur Cara-Lee Dorfling 03 April 2020 16:17
Die huis waarin vyf familielede Dinsdagoggend in Seymour in die Oos-Kaap doodgebrand het. Foto: Facebook, Oos-Kaapse departement van sosiale ontwikkeling
Die brand waarin vyf familielede, onder meer 'n baba, in die Oos-Kaapse dorpie Seymour dood is, was volgens plaaslike inwoners die vyfde voorval van gendergeweld in drie maande op die dorp.
So het die inwoners gesê aan Nomvano Zibonda, DA-leier van die kiesafdeling Raymond Mhlaba, wat die familie van die oorledenes besoek het.
Siphokazi Lusithi, Oos-Kaapse se LUR vir maatskaplike ontwikkeling, was ook vroeër daar en het gesê die slagoffers is almal onherkenbaar verkool.
Die huis het Dinsdagoggend omstreeks 01:30 afgebrand. Die polisie sê mense het glo gesien hoe 'n man die huis aan die brand steek.
Die 32-jarige kêrel van een van die slagoffers is later Dinsdag in hegtenis geneem vir brandstigting, asook vyf klagte van moord.
Volgens kapt. Khaya Tonjeni, provinsiale polisiewoordvoerder, het die verdagte Woensdag vlugtig in die plaaslike landdroshof verskyn. Hy is steeds in aanhouding en die saak is tot 22 April uitgestel.
Intussen gaan Zibonda 'n versoek rig aan Weziwe Tikana-Gxotiwe, Oos-Kaapse LUR vir veiligheid en vervoer, om met 'n plan vorendag te kom wat die vroue en kinders in Seymour sal beveilig teen gendergeweld.
"In die gesprekke met lede van die gemeenskap, is ek meegedeel dat gendergeweld 'n toenemende probleem is met min sigbare polisiëring en baie min beskerming vir plaaslike vroue en kinders," het Zibonda in 'n verklaring gesê.
Unathi Binqose, woordvoerder vir die departement van veiligheid en vervoer, het by navrae gesê die LUR is bewus van die "onaanvaarbare" voorval.
Die LUR het 'n beroep op die polisie gedoen om hul ondersoek deeglik deur te sien, en as nog mense betrokke was, moet hulle so gou as moontlik in hegtenis geneem word.
"Ons vertrou ook die regstelsel sal 'n duidelike boodskap uitstuur wat voornemende oortreders sal afskrik."